SAB begin miljoene liter bier stort(Argieffoto) SAB het reeds begin om 6,5 miljoen liter bier te stort nadat geen ooreenkoms nog met die regering bereik kon word oor die vervoer van alkohol tydens die landwye staat van algehele afsondering nie. Dit is nagenoeg 20 miljoen bottels bier. SAB het in dié stadium sowat 132 miljoen liter bier – oftewel sowat 400 miljoen bottels – wat klaar gebrou is en in tenks lê. ŉ Brouery kan net ŉ sekere hoeveelheid gebroude bier stoor. Wanneer dié hoeveelheid bereik word, moet die bier na ŉ stoorfasiliteit geskuif word. Dit is dié verskuiwing wat tans nie toegelaat word nie, het Zoleka Lisa, SAB se adjunkpresident vir korporatiewe sake, Vrydag gesê. Dit is onduidelik hoekom dit nie toegelaat word nie, omdat die vervoer van wyn vir uitvoerdoeleindes wél ingevolge die afsonderingsregulasies toegelaat word. Die afstand wat SAB wil aflê om die bier van sy brouery na een van sy bergingsfasiliteite te vervoer, is ongeveer 500 m, het Lisa gesê. Volgens haar het SAB drie dae kennisgewing voor die afsonderingstydperk gekry om sy bedrywighede tot stilstand te begin bring. In daardie stadium was daar reeds miljoene liter bier in die brouproses. Die proses kan nie summier gestaak word nie en die klaar gebroude bier moet nou verskuif word – óf dit moet gestort word. “As ons die bier moet weggooi gaan dit ons naastenby vier maande neem om weer ons volle kapasiteit te bereik, omdat daar ŉ spesifieke proses is wat gevolg moet word om die bier te stort. SAB het op 23 Maart reeds opgehou om enige nuwe bier te brou. Net minder as twee weke later is die verbod op die vervoer van alkohol boonop afgekondig. “Ons probeer in dié stadium bloot ons voorraad beskerm. Ons vra nie om handel te hervat nie, maar as die vervoer vir uitvoer moontlik is, pleit ons dat dieselfde vervoer vir bergingsdoeleindes toegelaat moet word,” het Lisa gesê. Sy het gesê SAB het reeds ŉ onderneming gegee dat hy die veilige vervoer van die voorraad sal verseker en alle veiligheidsmaatreëls sal tref om die verspreiding van Covid-19 te voorkom. Sou al 132 miljoen liter bier eindelik gestort moet word, sal dit ŉ verlies van R150 miljoen in voorraad vir SAB beteken, asook ŉ verlies van R500 miljoen in aksynsbelasting vir die regering. Lisa het gesê die regering het nog nie terugvoer oor die kwessie gegee nie. Kenners het intussen gewaarsku dat die verbod op alkohol die bedryf in die hand van misdadigers kan dwing. Sigaretverkope is ingevolge die afsonderingsmaatreëls ook verbode – wat talle mense nou dwing om onwettig sigarette by smokkelaars te koop.